Nurotada “tog‘ transporti” – eshaklar daromad keltirmoqda

Qashqadaryoda ikki erkak eshaklarni shafqatsiz kaltaklagani ijtimoiy tarmoqlarda ko‘plab muhokamalarga sabab bo‘ldi. Nurota tumanining Sentob qishlog‘ida esa eshaklarni hamon ulov sifatida bilishadi va buning ortidan daromad ham qilishmoqda. 

Sentob Navoiy viloyatining turizm qishlog‘i hisoblanadi. Tog‘lar bag‘rida joylashgan ushbu qishloq so‘lim tabiati, ko‘plab buloqlari, toshdan qurilgan uylari va sharsharalari bilan sayyohlarni o‘ziga jalb qiladi.

Viloyat markazidan 180, tuman markazidan 120 kilometr olisda joylashgan Sentobning eng diqqatga sazovor joyi dengiz sathidan 1 644 metr balandlikda, tog‘lar ustida joylashgan Fozilmon ko‘lidir. Qishloqdan 18 kilometr olisda joylashgan ko‘lga mashina yoki boshqa transport vositasida borishning imkoni yo‘q. Fozilmonga tog‘ oralab ketgan so‘qmoq yo‘l orqali piyoda yoki eshakda borib kelish mumkin. Buning uchun bir kun vaqt ketadi.


Sentob qishlog‘ida eshagi yo‘q xonadon kam. Ayrimlarda 3-4 tagacha eshak bor. Qishloqqa sayyohlar kela boshlagach, eshaklar daromad manbaiga aylanib bormoqda.
“Hozirgi zamonda texnikalar rivojlangan, lekin bizning qishloqda eshak xizmati yo‘lga qo‘yilgan. Har bir xonadonimizda eshaklar bor. Ulardan mehmonlarga tog‘ yo‘laklarida xizmat ko‘rsatishda foydalanamiz. Ko‘pchilik eshagini ijaraga berib yoki o‘zi ham gid bo‘lib sayyohlarga xizmat ko‘rsatadi. Chet eldan kelgan mehmonlarga eshak minish, eshakka yuk ortish juda qiziq”, — deydi Sentob mahallasi raisi Murod Mirzayev.

Bu yerda deyarli har kuni Germaniya, Fransiya, Ispaniya, Italiya, Gollandiya kabi davlatlardan kelgan sayyohlarni uchratish mumkin. Ular Fozilmonga borib kelish uchun eshaklarni ijaraga olishadi. Bitta eshakning kunlik ijara haqi sayyoh boradigan manzilga qarab 50 ming so‘mdan 150 ming so‘mgacha bo‘lishi mumkin.
Tadbirkor, oilaviy mehmon uyi rahbari Gulmurod Zarifullayevning ta’kidlashicha, chet ellik sayyohlar eshakka juda mehribon munosabatda bo‘lishar ekan:
“Bizning eng yaxshi texnikamiz – eshaklar. Sayyohlar ularni ijaraga olib, Fozilmon ko‘liga chiqib kelishadi. Qaytib kelgach, eshakka rahmat aytib, silab qo‘yishadi. Bundan tashqari, mahalliy aholi ham ko‘plab xo‘jalik ishlarini bajarishda eshakdan foydalanadi”.

Sayyohlar aynan eshak bilan boriladigan tog‘ marshrutlarini ko‘proq tanlashadi. Shu sababli, Sentobda “tog‘ transporti” hisoblangan eshaklarni ijaraga berish “biznesi”i kundan-kunga rivojlanmoqda.


Ruslan Saburov, Kun.uz muxbiri
Montaj ustasi – Jahongir Aliboyev